Polisiehond vind trouring tjop-tjop nadat man dit weggooi | Netwerk24
Polisiehond vind trouring tjop-tjop nadat man dit weggooi
29 Januarie 2020 16:43
Konst. Carl Woodall en sy hond Odin – die helde in die ring-sage. Foto: West Midlands Police
Odin het net 'n oomblik nodig gehad om die trouring te vind waarna 'n man en sy vriend in die middernagtelike ure in lang gras gesoek het nadat die man dit in 'n woedebui weggegooi het.
Konst. Carl Woodall en Odin, sy polisiehond-kollega, het die twee langs die pad in Harborne in Birmingham, Engeland, teëgekom waar hulle "verdag" opgetree het.
Hulle het in die donker met 'n flits na die man se trouring gesoek. Hy het dit vroeër ná 'n onderonsie met sy vrou na buite gegooi.
Die man het aan Woodall gesê hy is verskriklik verleë daaroor en hy en die vriend soek nou al lank met 'n flitslig na die ring.
Odin, 'n sesjarige opgeleide Duitse herdershond, het korte mette met die soektog gemaak deur die ring binne twee minute op te spoor.
"Ons honde word geleer om menslike reuke uit te snuffel. Odin het 'n goedkeurende kloppie gekry en ek was binne vyf minute terug op patrollie," sê Woodall.